Heidi Bank (V), 2021-10-12:
Tak for det.
Så når klimapolitik også er grøn omstilling af dansk erhverv, mener vi, at det skal gøres med omtanke.
Vi ønsker at udvikle vores erhverv, ikke at afvikle, på en måde, hvor vi ser langt, og hvor vi ønsker at fremtidssikre.
Derfor indgik vi »National strategi for bæredygtigt byggeri« sammen med et bredt flertal af Folketinget, og her vil jeg gerne takke for den gode dialog, der var, hvor der var en stor vilje til at strække sig langt fra Socialdemokratiets, Dansk Folkepartis, SF's, Radikale Venstres, Det Konservative Folkepartis, Enhedslistens og Alternativets side.
Det var i foråret 2021.
Forslaget, som vi behandler det i dag, udmønter netop dele af denne aftale.
Venstre er positive over for, at vi får rykket byggeriet i en mere bæredygtig og helhedsorienteret retning.
Det er faktisk helt nødvendigt, så sektoren ikke alene understøtter vores klimamål, men at vi heri fremmer innovation og sikrer nye muligheder for dansk byggeri.
For Venstre er det vigtigt at sikre byggesektoren her i Danmark, men også den store produktion, som danske virksomheder har til udlandet, altså eksporten, så danske virksomheder ikke sakker agterud i forhold til bæredygtigt byggeri.
Danmark og danske virksomheder skal vinde på den grønne omstilling, så når vi ønsker at fremme den grønne omstilling i byggeriet, lægger vi samtidig vægt på at sikre uddannelsesmuligheder for de unge, at sikre arbejdspladser og at sikre eksportindtægter til Danmark.
Det giver mening, at der tages afsæt i den frivillige bæredygtighedsklasse, hvor vi indfaser krav i bygningsreglementet til bygningernes klimaaftryk, og hvor vi fremadrettet kan stille krav til lca-beregninger og CO 2 -grænseværdier, for bygningsmassen i Danmark er stor, og den har et aftryk på klimaet.
Byggesektoren i Danmark er stor og spiller en væsentlig rolle, sætter sit aftryk på klimaet.
Derfor giver det mening at arbejde med livscyklusvurdering, CO 2 -grænseværdier og totaløkonomiske analyser, som vi alle sammen er blevet meget, meget klogere på under aftalens udarbejdelse, at have fokus på ressourceanvendelse på byggepladser, hvor der er tale om mange bække små, og ligeledes at have fokus på problematiske stoffer i byggematerialer, som har betydning for vores alle sammens indeklima, for menneskers trivsel, når de er i brug, og hvor de, når de skal bortskaffes, nogle gange udgør en direkte risiko for miljøet.
For Venstre har det været vigtigt, at der er tale om test, evaluering og indfasning af aftalen, inddragelse af relevante aktører, og også at det sikres i et tempo, hvor der en fremdrift, men hvor det også handler om at få alle med: at der er tale om en balance, at der er tale om en proportionalitet, og at både store og små virksomheder favnes, når vi udvikler og sætter rammerne for at få hele byggesektoren med.
For Venstre har det også været afgørende, at vi blev imødekommet i forhold til de nye krav, der i fremtiden bliver stillet, og som skal ske økonomisk ansvarligt – at økonomiske byrder fjernes, så de ekstra omkostninger, der pålægges, bliver fjernet andre steder.
Det skal følge med forslaget.
Det er afgørende, hvis der skal blive ved med at være opbakning til den grønne omstilling, og ikke mindst hvis vi ønsker at få de mindre og mellemstore aktører i byggeriet til at være med.
Og det ønsker vi i Venstre, for der er en reel bekymring for, at sikrer vi ikke en ordentlig udarbejdelse af de redskaber, der skal til, vil vi miste opbakning, aktører og arbejdspladser.
Så det er vigtigt, når vi implementerer de nye krav.
Så er det også vigtigt, at det sker operationelt og klart.
Det er også noget af det, der er blevet lagt vægt på i nogle af de høringssvar, vi har fået.
Og så skal vi også være klar over, at det her har nogle klare linjer til den EU-lovgivning, der sker i de rammer, der bliver sat på EU-niveau, i forhold til taksonomi og i forhold til byggevareforordningen.
Men i hvert fald ser vi frem til en konstruktiv udvalgsbehandling.
Det var ordene fra Venstre.